सबै विषय-विज्ञलाई परिषद्को सदस्यता दिनु विवेकी हुँदैन । अहिले सुरक्षा परिषद् सचिवालयअन्तर्गत परिस्थिति विश्लेषण, योजना तथा अनुसन्धान र प्रशासन तथा अभिलेख एकाइ छन् । यसका कामलाई विशिष्ट बनाउन अन्य उपसंरचनाहरू थप्नैपर्ने हुन्छ । यसरी परिषद्ले सुरक्षा अंगका प्रमुख, निजामति अधिकारी, स्वतन्त्र विज्ञ र अर्थ, प्रविधि, जलवायु तथा ऊर्जा सुरक्षा सल्लाहकार आदिलाई समेट्न सक्छ । तिनको सुझावको आधारमा मन्त्रीपरिषद्लाई सिफारिस गर्न अर्को केन्द्रीय संरचना बनाउन सकिन्छ । तर यस्तो केन्द्रीय संरचनामा पनि सुरक्षासम्बन्धी विज्ञता झल्किनै पर्छ ।
